લેખકે ભલે વાત આ એક પોળની કરી હોય, પણ અમદાવાદી બધી પોળોની રચના અને લાક્ષણિક બાંધણીનો ખ્યાલ લેખકે કરેલા આ એક પોળના વર્ણનથી થઇ જાય છે. લખે છે- ‘મુસ્લિમ અને મરાઠા વહીવટ દરમિયાન દરેક પોળ કુટુંબોનો સમૂહ, સલામતીના ખ્યાલથી પોળના બંને છેડા રાત્રિ દરમિયાન અવર-જવર માટે બંધ થઇ જાય તે રીતની વ્યવસ્થા કરતો. દરેક પોળને મોટે ભાગે તેના મુખ્ય પ્રવેશદ્વારના માર્ગ ઉપર મોટો દરવાજો હોય. એ દરવાજો બંધ થાય એટલે પોળમાં કોઇનો પ્રવેશ થઇ શકે નહીં. પોળની અંદર જુદી જુદી ખડકીઓની રચના હોય. આ ખડકીઓને પોતાનો નાનો કોટ અને બારણું હોય.